L-ambaxxaturi għall-UE llum qablu li, wara l-Brexit, iċ-ċittadini tar-Renju Unit li jidħlu fiż-żona Schengen għal żjara qasira (90 jum minn kwalunkwe 180 jum) għandhom ikunu jistgħu jivvjaġġaw mingħajr viża. L-ambaxxaturi taw mandat lill-Presidenza tal-Kunsill biex tibda n-negozjati mal-Parlament Ewropew dwar din il-proposta leġislattiva. Skont ir-regoli tal-UE, l-eżenzjoni mill-viża tingħata bil-kundizzjoni tar-reċiproċità. Il-gvern tar-Renju Unit iddikjara li mhux beħsiebu jirrikjedi viża miċ-ċittadini tal-UE li jivvjaġġaw lejn ir-Renju Unit għal żjarat qosra. Fil-każ li r-Renju Unit idaħħal ħtieġa ta' viża għaċ-ċittadini ta' mill-inqas stat membru wieħed fil-futur, japplika l-mekkaniżmu ta' reċiproċità attwali u t-tliet istituzzjonijiet u l-istati membri jieħdu l-impenn li jaġixxu bla dewmien fl-applikazzjoni tal-mekkaniżmu. Kuntest Il-politika dwar il-viża għaċ-ċittadini ta' pajjiż terz li jivvjaġġaw lejn iż-żona Schengen għal żjara qasira hija rregolata bil-qafas tal-leġislazzjoni tal-UE. Ir-regoli eżistenti jinkludu ċ-ċittadini kollha ta' pajjiż terz fuq waħda minn żewġ listi: ċittadini ta' pajjiż terz li huma meħtieġa jkollhom viża fil-pussess tagħhom u dawk eżenti minn din il-ħtieġa. Wara l-Brexit, bħala pajjiż terz ir-Renju Unit jeħtieġ li jidher fuq waħda minn dawn iż-żewġ listi. Regolament emendatorju 2018/1806 bi tħejjija għall-Brexit - mandat ta' negozjar Din ir-riżorsa bħalissa hi disponibbli biss bil-lingwa jew il-lingwi li ġejjin: Regolament li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li huma eżenti minn dik il-ħtieġa